**OBRAZLOŽENJE OPĆEG DIJELA PRIJEDLOGA PLANA PRORAČUNA ZA**

**2020. GODINU I PROJEKCIJA ZA 2021. I 2022. GODINU**

**PRAVNI OSNOV**

Odredbama članka 39. Zakona o proračunu („Narodne novine“, broj 87/08, 136/12 i 15/15), predstavničko tijelo donosi proračun na razini podskupine ekonomske klasifikacije za iduću proračunsku godinu i projekciju na razini skupine ekonomske klasifikacije za sljedeće dvije proračunske godine do konca tekuće godine, i to u roku koji omogućuje primjenu proračuna s 1. siječnjem godine za koju se donosi proračun. Uz proračun se donosi i Odluka o izvršenju proračuna.

**OBRAZLOŽENJE**

Prijedlog Proračuna Grada Novske za razdoblje 2020.-2022. godine izrađen je prema metodologiji propisanoj Zakonom o proračunu („Narodne novine“, broj 87/08, 136/12 i 15/15) i podzakonskim aktima kojima se regulira provedba zakonskih rješenja, i to Pravilnikom o proračunskim klasifikacijama („Narodne novine“, broj 26/10 i 120/13), Pravilnikom o proračunskom računovodstvu i računskom planu („Narodne novine“, broj 124/14, 115/15 i 87/16) i Zakonom o fiskalnoj odgovornosti („Narodne novine“, 111/18).

Plan proračuna zasniva se na proračunskim načelima zakonitosti, ispravnosti, točnosti, uravnoteženosti, načela jedne godine i transparentnosti. Nacrt Prijedloga proračuna upućen je putem mrežne stranice Grada na javno savjetovanje, a Prijedlog proračuna objavljen je pod rubrikom *Važni dokumenti Grada*. Obrazloženje proračuna sadrži obrazloženje općeg dijela proračuna po ekonomskoj klasifikaciji, dok je posebni dio proračuna obrazložen putem razdjela po programima (projektima/aktivnostima).

Proračun za 2020. godinu planiran je u iznosu od 80.930.428,00 kn, što znači da je u odnosu na tekući plan proračuna manji za 30 %. Smjernicama Vlade Republike Hrvatske najavljene su promjene u poreznom sustavu koje će utjecati na proračun jedinica lokalne samouprave u narednom trogodišnjem razdoblju na način da će se manje prikupiti prihoda od poreza na dohodak. Osim smanjenja poreznih prihoda, smanjenje prihoda očituje se i u smanjenju prihoda pomoći te primitaka od financijske imovine i zaduživanja. Sredstva pomoći planirana su samo za projekte koji su verificirani od nadležnih tijela, a projekti koji su kandidirani ili će uslijediti prijava za sufinanciranje, nakon odobrenja, izmjenama i dopunama će se uvrstiti u plan proračuna. Primici od financijske imovine i zaduživanja iskazani su kroz trogodišnje razdoblje, što je i razlog odstupanja od tekuće godine.

**RAČUN PRIHODA I RASHODA**

Prema računu financiranja prihodi poslovanja planirani su sa 67.527.712,00 kn što je u odnosu na tekući plan manje za 20 %, prihodi od prodaje nefinancijske imovine planirani su s 3.196.000,00 kn što je u odnosu na tekući plan manje za 36 %. Rashodi poslovanja iznose 54.320.932,00 kn, a rashodi za nabavu nefinancijske imovine 25.533.296,00 kn. Prema računu zaduživanja/financiranja primici od financijske imovine i zaduživanja planirana su s 10.000.000,00 kn, a projekcijama proračuna planirano je još 12.000.000,00 kn u 2021. godini i 3.000.000,00 kn u 2022. godini. Primici od zaduživanja planirani su temeljem Odluke Gradskog vijeća („Službeni vjesnik“, broj 30/19) usvojenoj na 20. sjednici održanoj 30.05.2019. godine kojom je odobreno zaduživanje proračuna za kapitalni projekt „Klaster kulture na temeljima kulturne baštine povijesne jezgre Novske“, odnosno za projekt rekonstrukcije i dogradnje hotela Knopp. Kako je realizacija ovog kapitalnog projekta planirana kroz tri godine tako su sredstva za financiranje raspoređena za pokriće rashoda kroz trogodišnje razdoblje. Izdaci za financijsku imovinu i otplate zajmova iznose 1.076.200,00 kn. Sredstva viška prihoda u iznosu od 206.716,00 kn odnose se na projekciju viška prihoda proračunskih korisnika Grada.

Prema izvoru financiranja prihodi su planirani kako slijedi:

* Opći prihodi i primici 42.549.000,00 kn
* Prihodi za posebne namjene 9.858.062,00 kn
* Prihodi pomoći iz drugih proračuna 13.366.201,00 kn
* Vlastiti prihodi proračunskih korisnika 2.289.165,00 kn
* Prihodi od prodaje ili zamjene nefinancijske imovine 2.856.000,00 kn
* Donacije 12.000,00 kn
* Namjenski primici 10.000.000,00 kn

Opći prihodi proračuna čine 53 % proračuna, prihodi pomoći 17 %, prihodi za posebne namjene i sredstva kreditnog zaduženja čine svaki po 12 % prihoda proračuna, prihodi proračunskih korisnika participiraju u ukupnom proračunu s 3 %.

**Prihodi poslovanja**

*Prihodi poslovanja* planirani su sa 67.527.712,00 kn, što je u odnosu na tekući plan manje za 20 %, a u ukupnom proračunu sudjeluju s 83 %. Prihode poslovanja čine prihodi od poreza s iznosom od 36.113.000,00 kn, prihodi pomoći iz inozemstva i od subjekata unutar općeg proračuna s iznosom od 13.276.747,00 kn, prihodi od imovine 5.578.000,00 kn, prihodi od upravnih i administrativnih pristojbi, pristojbi po posebnim propisima i naknada s 12.176.965,00 kn, prihodi od prodaje proizvoda i robe te pruženih usluga i prihodi od donacija 383.000,00 kn.

U strukturi prihoda poslovanja najveći su *prihodi od poreza* koji iznose 53 % prihoda poslovanja. Prihodi od poreza i prireza na dohodak planirani su s 35.200.000,00 kn što je u odnosu na tekuću godinu manje za 3.574.000,00 kn. Prihodi od poreza na imovinu planirani su sa 711.000,00 kn, a u odnosu na tekući plan manji su za 830.000,00 kn dok su prihodi od poreza na robu i usluge planirani s 202.000,00 kn što je u odnosu na tekuću godinu manje za 23.000,00 kn. Najveći razlog smanjenja poreznih prihoda je provođenje porezne reforme.

*Prihodi pomoći iz inozemstva i od subjekata unutar općeg proračuna* planirani su s 13.276.747,00 kn i čine 20 % prihoda poslovanja. U strukturi prihoda pomoći najveći je plan prihoda pomoći iz državnog proračuna temeljem prijenosa EU sredstava. Sredstva su namijenjena za financiranje kapitalnih projekata (rekonstrukciju doma u Rajiću, projekt *Dom izvan doma*, Kulturni centar za mlade….), a prema pravilima natječaja ove projekte s prihodima pomoći iz EU u određenom postotku prati nacionalni dio sredstava koji je planiran na kontu 633 *Pomoći proračunu iz drugih proračuna*. Pomoći izravnanja za decentralizirane funkcije planirane su s 1.800.000,00 kn koje će se izmjenama i dopunama proračuna uskladiti s Odlukom o financiranju decentraliziranih funkcija za 2020. godinu.

*Prihodi od imovine* čine 8 % prihoda poslovanja, a sredstva su planirana u iznosu od 5.578.000,00 kn na ime prihoda od nefinancijske imovine. Prihode od nefinancijske imovine čine prihodi od zakupa i iznajmljivanja imovine, kao npr. zakupi poljoprivrednog zemljišta s iznosom od 400.000,00 kn, zakupi nekretnina i poslovnog prostora u vlasništvu Grada sa 735.000,00 kn, naknade za korištenje naftne luke, naftovoda i eksploataciju mineralnih sirovina (rudna renta) s planom od 4.100.000 kn, itd.

*Prihodi od upravnih i administrativnih pristojbi, pristojbi po posebnim propisima i naknada* čine 18 % prihoda poslovanja. Plan je na razini tekućeg plana. U ovoj skupini prihoda planirani su prvenstveno javni prihodi poput komunalne naknade s iznosom od 5.300.000,00 kn, komunalnog doprinosa s iznosom od 200.000,00 kn, naknade za zadržavanje nezakonito izgrađenih građevina sa 60.000,00 kn, doprinosa za šume s iznosom od 3.500.000,00 kn, itd.

*Prihodi od prodaje proizvoda i robe te pruženih usluga* su prihodi proračunskih korisnika Grada. Planirani su na razini tekućeg plana, a odnose se na prihode Pučkog otvorenog učilišta s iznosom od 110.000,00 kn (kino ulaznice, najam poslovnog prostora), 1.000,00 kn prihoda Knjižnice i čitaonice „Ante Jagar“, 5.000,00 kn prihoda Dječjeg vrtića „Radost“ na ime isporuke viška električne energije i 80.000,00 kn prihoda Javne vatrogasne postrojbe.

**Prihodi od prodaje nefinancijske imovine**

Prihodi od prodaje nefinancijske imovine planirani su s 3.196.000,00 kn te čine 4 % prihoda proračuna. Planirani su prihodi od prodaje materijalne imovine-prirodnih bogatstava (zemljišta) u iznosu od 1.800.000,00 kn, a odnose se na prihode od prodaje poljoprivrednog zemljišta u vlasništvu Republike Hrvatske 300.000,00 kn i prihode od prodaje zemljišta u zoni 1.500.000,00 kn. Prihodi od prodaje građevinskih objekata planirani su temeljem procjene objekta (stara gradska knjižnica). Sređivanjem imovinsko-pravnih odnosa na tom objektu stekli su se uvjeti za zamjenu nekretnine sa zgradom pošte u centru grada.

**Rashodi poslovanja**

*Rashodi poslovanja* planirani su s 54.320.932,00 kn što je u odnosu na tekući plan manje za 10 %, a u ukupnim rashodima proračuna sudjeluju sa 67 %. Struktura rashoda poslovanja je sljedeća:

* Rashodi za zaposlene 17.320.056,00 kn
* Materijalni rashodi 18.780.863,00 kn
* Financijski rashodi 55.419,00 kn
* Subvencije 3.215.000,00 kn
* Pomoći dane u inozemstvo i unutar općeg proračuna 1.587.835,00 kn
* Naknade građanima i kućanstvima na temelju osiguranja i druge naknade 2.885.000,00 kn
* Ostali rashodi 9.980.760,00 kn

U odnosu na tekući plan proračuna u strukturi rashoda poslovanja smanjenja su iskazana kod materijalnih rashoda koji su planirani u manjem iznosu za 3.000.000,00 kn, subvencije su planiranje manje za 300.000,00 kn, pomoći drugim proračunima za 3.400.000,00 kn, dok su rashodi za zaposlene, naknade građanima i ostali rashodi planirani na istoj razini kao tekući plan. Smanjenje materijalnih rashoda očituje se u smanjenju rashoda za materijal i energiju, rashoda za usluge, ostalih nespomenutih rashoda konta podskupine 329. Subvencije u pravilu nisu iskazane sa smanjenjem, već se iznos smanjenja od 300.000,00 kn odnosi na promjenu konta na poziciji sufinanciranje nabave komunalnog vozila jer takvu vrstu rashoda po ekonomskoj klasifikaciji definiramo kao kapitalnu donaciju trgovačkom društvu u pretežitom vlasništvu Grada. Pomoći drugim proračunima iskazane su sa velikim smanjenjem s obzirom da nisu predviđena sredstva za sufinanciranje projekata rekonstrukcije županijskih cesta, a sredstva za sufinanciranje projekata škola s područja Grada smanjena su za 260.000,00 kn.

*Rashodi za zaposlene* planirani su sa 17.320.055,00 kn, a obuhvaćaju rashode bruto plaća s doprinosima na plaću i materijalnim pravima zaposlenih. Plaće su planirane za 40 zaposlenih službenika u upravi, 43 osobe zaposlene na projektima i 88 zaposlenih u ustanovama Grada (Pučko otvoreno učilište, Knjižnica i čitaonica „Ante Jagar“, Dječji vrtić, Javna vatrogasna postrojba).

*Materijalni rashodi* planirani su s 18.780.863,00 kn. U strukturi materijalnih rashoda najveći su rashodi za usluge s planom od 11.553.971,00 kn te rashodi za materijal i energiju s planom od 3.173.705,00 kn. Rashodi usluga najvećim dijelom pokrivaju usluge tekućeg i investicijskog održavanja u skladu s programom održavanja komunalne infrastrukture. Za provođenje tog programa planirana su sredstva u iznosu od 5.650.000,00 kn. Rashodi za materijal i energiju pretežito se odnose na režijske troškove (struja, plin) objekata u vlasništvu Grada i proračunskih korisnika Grada s planom od 1.464.000,00 kn, ali i rashodi namirnica za prehranu djece u vrtiću s 506.000,00 kn, rashodi uredskog materijala, sitnog inventara, goriva, literature, itd. Ostali nespomenuti rashodi s planom od 2.715.676,00 kn obuhvaćaju rashode osiguranja, reprezentacije, manifestacija, troškove sudskih i upravnih postupaka, naknade za rad predstavničkih tijela, povjerenstava, mjesnih odbora, rashode kazališnih i kino predstava, itd.

*Rashodi subvencija* planirani su s iznosom od 3.215.000,00 kn, a u programu gospodarstva razvrstane su subvencije za sufinanciranje poduzetnika početnika s planom od 1.000.000,00 kn, sufinanciranje poduzetnika početnika u gaming industriji 1.000.000,00 kn, sufinanciranje postojećih poduzetnika 200.000,00 kn, subvencija kamatne stope 315.000,00 kn, subvencije u poljoprivredi 200.000,00 kn, sufinanciranje energetske obnove zgrada 500.000,00 kn.

*Rashodi pomoći danih u inozemstvo i unutar općeg proračuna* planirani su s 1.587.835,00 kn. Rashodi pomoći proračunskim korisnicima drugih proračuna, točnije školama za sufinanciranje njihovih projekata planirani su sa 709.000,00 kn, a za prehranu djece u školama 290.000,00 kn, za povećani zdravstveni standard planirano je 30.000,00 kn, turističko-edukativne radionice 78.000,00 kn, program *Dom izvan doma* 421.535,00 kn, itd.

*Naknade građanima i kućanstvima na temelju osiguranja i druge naknade* planirane su na razini tekućeg plana te iznose 2.885.000,00 kn. Planiranim iznosom financirat će se studentske stipendije s 1.370.000,00 kn, program „Kolica za novljanskog klinca“ sa 600.000,00 kn, pomoć građanima i kućanstvu (socijalni program) 905.000,00 kn.

*Ostali rashodi* na kontima skupine 38 planirani su s 9.980.760,00 kn. Najvećim dijelom odnose se na financiranje projekata udruga s područja Grada s iznosom od 7.110.760,00 kn. Osim financiranja projekata neprofitnih organizacija, u ovoj skupini konta iskazan je plan kapitalnih pomoći s 2.850.000,00 kn. Sredstva su namijenjena sufinanciranju aglomeracije s 2.400.000,00 kn, kanalizacije Brestača-Nova Subocka 100.000,00 kn te sufinanciranje nabave komunalnog vozila s 350.000,00 kn.

**Rashodi za nabavu nefinancijske imovine**

Rashodi za nabavu nefinancijske imovine planirani su s 25.533.296,00 kn što je u odnosu na tekući plan manje za 50 %. U strukturi rashoda ovi rashodi participiraju s 32 %. Rashodi za nabavu nefinancijske imovine čine rashodi za nabavu neproizvedene dugotrajne imovine s iznosom od 385.000,00 kn, rashodi za nabavu proizvedene dugotrajne imovine s 3.089.496,00 kn i rashodi za dodatna ulaganja na nefinancijsku imovinu s 22.058.800,00 kn.

*Rashodi za nabavu neproizvedene dugotrajne* imovine se odnose na rashode za otkup zemljišta u svrhu izgradnje komunalne infrastrukture (cesta, groblje) te otkup zemljišta u zoni zbog raskida ugovora s tvrtkom koja je odustala od ulaganja u Poduzetničkoj zoni Novska. Sredstva za otkup zemljišta planirani su u iznosu od 385.000,00 kn.

*Rashodi za nabavu proizvedene dugotrajne imovine* s iznosom od 3.089.496,00 kn planirani su za Grad s iznosom od 2.039.496,00 kn su, i to za otkup građevinskih objekata (zamjena zgrade pošte i stare knjižnice, zamjena poslovnog prostora u kojem trenutno nalazi Turistička zajednica Grada Novske i Područnog ureda mirovinskog osiguranja….), dok se preostalih 1.050.000,00 kn odnosi na proračunske korisnike (opremanje zgrade novog dječjeg vrtića, nabava opreme za Javnu vatrogasnu postrojbu i dr.).

*Rashodi dodatnih ulaganja na nefinancijskoj imovini* su u pravilu rashodi definirani programom projektiranja i građenja objekata u vlasništvu grada i programom projektiranja i građenja objekata i uređaja komunalne infrastrukture. Najveća investicija planirana ovim proračunom je projekt „Klaster kulture na temeljima kulturne baštine povijesne jezgre Novske“, odnosno rekonstrukcija i dogradnja starog hotela Knopp s iznosom od 10.000.000,00 kn. Investicija se u 2020. godini u cijelosti financira iz sredstava kreditnog zaduženja, a trajanje investicije planirano je kroz tri godine što obuhvaća proračun za 2020. i projekcije za 2021. i 2022. godinu. Ukupna vrijednost investicije planirana je u iznosu od 31.730.000,00 kn, a konačni iznos utvrdit će se nakon završenih postupaka javne nabave. Za projekt rekonstrukcije društvenog doma u Rajiću odobrena su sredstva u iznosu od 6.797.000,00 kn, a za kulturni centar za mlade u Jazavici 1.054.000,00 kn. Osim ulaganja u objekte društvenog značaja, planirana su sredstva u iznosu od 1.000.000,00 kn za izgradnju mrtvačnice u Brestači, 530.000,00 kn za izgradnju rasvjete na pomoćnom igralištu u Novskoj te 1.500.000,00 kn za izgradnju kanalizacije u zoni.